**Pályázati Felhívás**

**Gyermekdiabétesz Pályázati Program**

**„Az 1-es típusú diabétesszel élő gyermekek és családjaik jólétét, jóllétét fokozó, fejlesztési célú támogatás gyermekdiabétesz centrumok részére”**

Az Emberi Erőforrások Minisztériuma Család- és Ifjúságügyi Államtitkársága (a továbbiakban: Támogató) megbízásából az Állami Egészségügyi Ellátó Központ (a továbbiakban: Lebonyolító, ÁEEK) az államháztartásról szóló 2011. évi CXCV. törvény (a továbbiakban: Áht.), valamint az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.), alapján nyílt pályázatot hirdet

**„Az 1-es típusú diabétesszel élő gyermekek és családjaik jólétét, jóllétét fokozó, fejlesztési célú támogatás gyermekdiabétesz centrumok részére”**

címmel.

**1. A támogatás célja és háttere**

Az Alaptörvény XV. cikkében foglaltak alapján Magyarország külön intézkedésekkel védi a családokat, a gyermekeket, a nőket, az időseket és a fogyatékkal élőket. A XVI. cikkben foglaltak szerint minden gyermeknek joga van a megfelelő testi, szellemi és erkölcsi fejlődéséhez szükséges védelemhez és gondoskodáshoz.

A családok támogatásáról szóló 1998. évi LXXXIV. törvényben megfogalmazott alapelv szerint a családnak, mint Magyarország legfontosabb nemzeti erőforrásának és a magyar társadalom alapvető egységének a sokoldalú segítése, a családi élet biztonságának, a gyermekvállalás feltételeinek, valamint a család és a munka összeegyeztetésének javítása az állam egyik legfontosabb feladata. A gyermek gondozásához, neveléséhez nyújtott ellátás célja a gyermek egészséges, harmonikus fejlődésének, testi, szellemi, erkölcsi gyarapodásának kiteljesítése.

Ezen értékek védelme közé illeszkedik az 1-es típusú diabétesszel élőket és családjaikat sújtó káros egészségügyi, társadalmi és gazdasági következmények mérséklésére irányuló központi támogatás.

Jelenleg az 1-es típusú diabétesz nem megelőzhető és nem gyógyítható, de eredményesen kezelhető, és tünetmentes lehet, ha a vércukor értéke a normálishoz közeli. A diabétesz kezelés célja ma már kevésbé az élet megmentésére irányul, sokkal inkább a teljes értékű élet elérése tekinthető célkitűzésnek. Ennek része a normális testi, lelki és szellemi fejlődés, illetve a felnőttkor szövődménymentes elérése. Fontos, hogy a gyermekek életükben minél kevesebb területen és minél kisebb mértékben éljék meg azt, hogy a diabétesz korlátozza őket aktivitásukban, és kirekeszti őket a közösség életéből.

A diabétesszel élő gyermekpopuláció kezelése és gondozása a központokban a nemzetközi normáknak megfelelően történik, azonban jelenleg az ellátás több tekintetben is heterogén az ellátóhelyek eszközökkel való ellátottsága, illetve az infrastrukturális viszonyok jelentős eltérése miatt, korlátozva ezzel a szakmailag egységes hozzáférést.

Jelen felhívás célja, hogy az érintettek az elérhető korszerű ellátást kisebb anyagi és adminisztratív költség mellett kaphassák meg, a környezet tájékozottsága javuljon, a kiegészítő szolgáltatások bővüljenek, és a gyermekek a lehetőségekhez mérten teljes értékű életet élhessenek.

Jelen felhívás keretében az a közfinanszírozott egészségügyi szolgáltató, amely szerepel a Magyar Diabetes Társaság elektronikus nyilvántartásában, a gyermekdiabétesz fejlesztési igényeinek támogatása céljából – benyújtott szakmai program és az emberi erőforrások miniszteréhez (a továbbiakban: Miniszter) címzett egyedi kérelem alapján – központi költségvetési támogatásban részesülhet a gyermekdiabétesz ellátás országosan egységes, magas színvonalának elérése érdekében.

**2. A rendelkezésre álló forrás**

A felhívás meghirdetésekor a támogatásra rendelkezésre álló tervezett keretösszeg: **475.000.000,- Ft, azaz Négyszázhetvenötmillió forint** a XX. Emberi Erőforrások Minisztériuma (a továbbiakban: EMMI) fejezet **20. Fejezeti kezelésű előirányzatok cím, 16. Szociális szolgáltatások és egyéb szociális feladatok támogatása alcím, 7. Családpolitikai célú pályázatok** jogcímcsoport terhére.

**3. A pályázaton igényelhető támogatás összege és formája:**

A pályázaton **minimum 5 000 000 Ft, azaz Ötmillió forint, maximum 30 000 000 Ft, azaz Harmincmillió forint vissza nem térítendő támogatás** igényelhető.

**4. Területi korlátozás**

A pályázatnak Magyarország területén kell megvalósulnia, területi korlátozás nincs.

**5. A támogatási kérelmek benyújtásának feltételei**

**5.1. Támogatásra jogosultak köre**

Jelen pályázati kiírás keretében olyan közfinanszírozott egészségügyi szolgáltatók pályázhatnak, amelyek közfinanszírozott ellátás keretében gyermekdiabétesz ellátást nyújtanak és erre vonatkozóan működési engedéllyel, valamint finanszírozási szerződéssel rendelkeznek, továbbá szerepelnek a Magyar Diabetes Társaság elektronikus nyilvántartásában.

Jelen felhívás keretében egy intézmény kizárólag egy pályázatot nyújthat be. Amennyiben egy intézmény több szervezeti egysége vonatkozásában tervez fejlesztést, a pályázat több részből (ún. alpályázatokból) állhat, ez esetben a pályázónak a fejlesztendő szervezeti egységeire vonatkozóan külön-külön szükséges pályázati adatlapot, szakmai programot és költségtervet benyújtania. Amennyiben a pályázat több részből áll, úgy a 3. pont szerint igényelhető támogatás összege alpályázatonként értendő.

**5.2. A pályázat benyújtásának feltételei**

Az alábbi dokumentumok benyújtása szükséges:

* **Egyedi támogatási kérelem**(ek) [**Pályázati adatlap(**ok) költségrészletező excel melléklettel - 2. számú melléklet] benyújtása;
* **1. számú melléklet**: **szakmai program**(ok) (min. 2 - max. 6 A4 oldal terjedelemben);
* **2. számú. melléklet**: **költségterv**(ek) az igényelt támogatás felhasználására vonatkozóan (excel tábla);
* **3. és 3./a számú melléklet**: **gazdálkodási és összeférhetetlenségi nyilatkozat** az államháztartásról szóló 2011. évi CXCV. törvény (Áht.) és az államháztartásról szóló törvény végrehajtásáról szóló 368/2011. (XII.31.) Korm. rendelet (Ávr.) előírásai alapján;
* **4. számú melléklet**: **fejlesztési korlátra vonatkozó nyilatkozat** arról, hogy a pályázó egészségügyi szolgáltató csak az igazoltan meglévő közfinanszírozott kapacitásai mértékéig tervez fejlesztéseket;
* **5. számú melléklet: fejlesztési célokra vonatkozó nyilatkozat** arról, hogy a pályázattal érintett fejlesztési területek a 2014-20. uniós fejlesztési időszak keretében nem részesültek támogatásban, illetve nem a 2007-13-as, valamint a 2014-20-as uniós fejlesztési időszakokban nyert támogatásokhoz kapcsolódó fenntartási kötelezettség finanszírozására irányulnak.
* **6. számú melléklet**: **fenntartói hozzájárulás** benyújtása a 4.1. szerint támogatásra jogosult azon pályázó részéről, melynek fenntartói jogkörét nem az EMMI gyakorolja;
* **7. számú melléklet:** intézmény státuszára és működésére vonatkozó nyilatkozat arról, hogy a pályázatot benyújtó közfinanszírozott egészségügyi szolgáltató, amely közfinanszírozott ellátás keretében gyermekdiabétesz ellátást nyújt és erre vonatkozóan működési engedéllyel, valamint finanszírozási szerződéssel rendelkezik, továbbá szerepel a Magyar Diabetes Társaság elektronikus nyilvántartásában;
* **8. számú melléklet:** (formai sablon nem kerül kiadásra): legalább **3 db indikatív árajánlat(ok)** benyújtása a nettó 1,0 millió Ft-ot elérő becsült értékű beruházás, eszközbeszerzés, szolgáltatásvásárlás vonatkozásában. Amennyiben a 3 ajánlat beszerzése a beszerzés tárgyára tekintettel nem lehetséges, úgy kevesebb is elfogadható, amennyiben az indoklással igazolásra kerül. Az indoklásokat külön dokumentumban szükséges benyújtani (formai sablon nem kerül kiadásra), a pályázó képviseletére jogosult aláírásával ellátva.

**6. A pályázat tartalma**

**6.1. Támogatható tevékenységek köre**

Támogatási kérelem benyújtható az alábbiakban meghirdetett minden támogatási célra, vagy csak egyes támogatási célokra, illetve azok meghatározott pontjaira, a felhívás 1. pontjában meghatározott célok, valamint a működés tárgyi feltételeinek megteremtése érdekében.

**6.1.1. infrastruktúrafejlesztés, eszközbeszerzés és az ellátóhely tárgyi feltételei körében támogatható**

1. 24 órás infúziós pumpa beszerzése
2. Perfuzoros infúziós pumpa beszerzése
3. Ambuláns vérnyomásmonitor (ABPM) beszerzése
4. Digitális vérnyomásmérő beszerzése
5. Betegőrző monitor beszerzése
6. Vércukormérő készülék beszerzése
7. ASTRUP készülék beszerzése
8. Smart pen beszerzése
9. Ujjbegyes (POCT) HbA1c mérő készülék beszerzése
10. EKG készülék beszerzése
11. Szöveti glukóz monitorozáshoz (CGM) szükséges szenzorok, vevők, összekötők és kiegészítők beszerzése
12. Pulsoxy monitor beszerzése
13. Szöveti glukóz monitor szenzor beszerzése
14. Ketonmeghatározó gyorstesztek beszerzése
15. Microalbuminuria gyorstesztek beszerzése
16. Diabétesz oktatási anyagok, társasjáték, modell ételek beszerzése
17. Kalibrált hangvilla beszerzése
18. Glikált fehérje végtermékeket non-invazív módon (fluoreszcencia) mérő un. AGE-reader beszerzése
19. Testhossz és testmagasság mérő berendezés beszerzése
20. Digitális konyhamérleg beszerzése
21. Testzsír összetételt mérő mérleg beszerzése (mely kifejezetten gyermekek mérésére is alkalmas, a gyermekek testsúlyát és testmagasságát percentilis görbén ábrázolja. Továbbá a gyermekek számára is értelmezhető módon mutatja be a mért értékeket és javaslatokat)
22. Fizikai aktivitást mérő karperec, karkötő, vagy lépésszámláláló, accelerométer beszerzése
23. Alvás minőségét mérő készülék beszerzése
24. Cardiosys készülék beszerzése autonóm neuropathia vizsgálatára
25. Neurometer beszerzése szenzoros neuropathia vizsgálatára
26. Hordozható inzulin pumpák és szerelékek beszerzése
27. Tankonyha kialakításához szükséges berendezések beszerzése
28. Tankonyhai foglalkozások megtartásához szükséges eszközök beszerzése
29. Tápanyagszámító, étrendtervező program beszerzés
30. Egyéb, az egyes típusú diabetes korai diagnosztizálására és a szövődmények korai felismerésére lehetőséget biztosító eszközök beszerzése
31. Laptop, számítógép, tablet beszerzése
32. Fénymásoló, nyomtató beszerzése
33. Irodabútorok, zárható szekrények beszerzése
34. Kismértékű építészeti átalakítások, korszerűsítések végrehajtása, melyek nem építési engedélykötelesek (pl: a pályázatban meghatározott célra használt helyiségek, rendelő, váró, öltöző és vizesblokk festése, burkolása)
35. Digitális diabetes ellátási modell kialakításához szükséges fejlesztés elindítása

Azokban a régiókban, ahol nincs pumpacentrum, az ehhez szükséges fejlesztések a pályázat elbírálása során prioritást élveznek.

**6.1.2. a diabetológiai szaktanácsadás, pszichés támogatás erősítése céljából támogatható:**

1. diabetológus, pszichológus foglalkoztatása (beleértendő a személyi kiadás, munkabér és foglalkoztatást terhelő adók és járulékok, szakértői díj, szakértői szolgáltatás díja), valamint a pályázati célok megvalósításában résztvevő munkatársak ösztönző juttatása (személyi kiadás, munkabér és foglalkoztatást terhelő adók és járulékok, átmeneti többletfeladatokért fizetett keresetkiegészítés)

**6.1.3. szakmai képzésekben, továbbképzésekben történő részvétel keretében támogatható:**

1. a gyermek diabetes ellátás, gondozás, oktatás, tanácsadás területeire fókuszáló diabetes szakápolói képzés elvégzése (képzések esetén a képzési díj, a képzésszervezési díj, az útiköltség, a szállásköltség és a vizsgadíj támogatható, a projekt megvalósítási időszakára számított arányos összegben)

**6.1.4. a gyermek és családtagjai tájékoztatása, felkészítése érdekében támogatható**

1. a gyermek diabetes ellátás témáját érintő oktatási és ismeretterjesztő segédanyagok (poszterek, kiadványok, ismeretterjesztő anyagok, kisfilmek, applikációk, honlap) készítése, beszerzése, sokszorosítása
2. a diabetes megelőzése, kezelése, az érintett gyermekek ápolása, gondozása, valamint a családtagok szerepének figyelemfelhívását, szemléletformálást segítő rendezvények szervezése

**6.2. Nem támogatható tevékenységek**

Nem támogatható azon tevékenységek köre, amelyek a támogatható tevékenységek között nem szerepelnek. Nem támogathatók továbbá olyan fejlesztési célok és fejlesztési területek, amelyek vonatkozásában a pályázó a 2014-20. uniós fejlesztési időszak keretében már kapott támogatást, valamint nem támogatható a 2007-13-as, valamint a 2014-20-as uniós fejlesztési időszakokban nyert támogatásokhoz kapcsolódó fenntartási kötelezettség finanszírozása sem.

Különösen nem támogatható:

* új épület vagy épületszárny építése, épület bővítése;
* homlokzati felújítás és nyílászárócsere;
* használt eszköz beszerzése;
* nem közfinanszírozott egészségügyi ellátáshoz kapcsolódó fejlesztések megvalósítása.

**6.3. Speciális elvárások az egyes tevékenységekkel kapcsolatban**

**6.3.1 A pályázat műszaki, szakmai tartalmának meghatározása kapcsán az alábbi elvárások figyelembe vétele szükséges:**

* Általános elvárás a pályázatok megvalósítása során, hogy a fejlesztések támaszkodjanak az intézmények jelenlegi szakmai- és tudásbázisára, szakember állományára, valamint illeszkedjenek a meglévő orvostechnikai és orvos-technológiai infrastrukturális háttérhez.
* A pályázó egészségügyi szolgáltató csak igazoltan meglévő közfinanszírozott kapacitásai mértékéig tervezhet fejlesztéseket.
* A támogatás keretében többletkapacitás befogadási igény megfogalmazása nem lehetséges.
* A pályázat keretében megvalósult fejlesztések, beszerzett eszközök a fenntartási időszakban kizárólag közfinanszírozott egészségügyi ellátás nyújtásához kapcsolódóan használhatóak.
* A pályázó vállalja a támogatás felhasználása során a közbeszerzésekről szóló 2015. évi CXLIII. törvény és kapcsolódó jogszabályok rendelkezéseinek betartását.

**7. A pályázat végrehajtásának időtartama**

A pályázat tényleges megvalósításának megkezdése nem előzheti meg a pályázati kiírás napját. **A pályázat megvalósításának végső határideje: 2020. december 31.**

**Fenntartási kötelezettség:** A Támogatást igénylőnek vállalnia kell, hogy a pályázat megvalósításának befejezésétől számított 5 éves fenntartási időszakban biztosítja a pályázat keretében megvalósult fejlesztésekhez való hozzáférést, azokat kizárólag közfinanszírozott ellátás keretében használja; tulajdonjogát a Támogató előzetes hozzájárulása nélkül nem ruházza át másra.

**8. A támogatással kapcsolatos információk**

A támogatási igény formája: **pályázat.**

A pályázat típusa: **nyílt** pályázat.

A pályázat kiírója és a támogató: **EMMI**.

A pályázat lebonyolítója: **ÁEEK**.

A pályázati felhívás közzétételének helye **az EMMI, az ÁEEK és a Magyar Diabetes Társaság honlapja.**

**8.1. A támogatás formája**

Egyszeri, vissza nem térítendő támogatás. A finanszírozás módja előfinanszírozás egy összegben, utólagos elszámolással.

**8.2. A támogatás mértéke**

A támogatható tevékenységekre vonatkozó összes költség 100 %-a. A pályázat elbírálása úgy is megvalósulhat, hogy a pályázat egésze nem, csupán a pályázatban foglalt egyes részcélok kerülnek támogatásra.

**9. A támogatási kérelmek benyújtása**

**9.1. A pályázatok benyújtásának módja, helye és határideje**

A pályázatot magyar nyelven, kizárólag a pályázati adatlapon, papír alapon és elektronikus adathordozón szükséges benyújtani. Eltérés esetén a papír alapon benyújtott pályázati tartalom tekintendő hitelesnek.

A pályázati adatlap sem tartalmában, sem alakjában nem változtatható meg, továbbá hiánytalanul, minden kérdésre választ adva, minden mezőt ki kell tölteni. Jelen felhívás keretében a pályázati adatlapot nem kitöltő program segítségével kell kitölteni és benyújtani. Az elektronikus benyújtás jelen kiírásban a kitöltött és aláírt/szignózott dokumentumok Pdf, továbbá aláírás/szignó nélkül Word és Excel formátumban történő elektronikus adathordozóra másolását jelenti.

A pályázati adatlapo(ka)t és valamennyi mellékletet cégszerű aláírással, továbbá minden oldalt az aláírók szignójával ellátva szükséges benyújtani.

A pályázatot papír alapon, zárt borítékban a következő címre kell eljuttatni:

**Állami Egészségügyi Ellátó Központ**

**1525 Budapest 114. P.O.B. 32.**

A borítékon szükséges feltüntetni „Gyermekdiabétesz pályázati program” elnevezést.

**A pályázat benyújtásának határideje (postai bélyegző szerint): 2020. június 8.**

**A pályázat beadására a kiírástól kezdődően** folyamatosan van lehetőség. A határidő módosítására nincs lehetőség.

A pályázattal kapcsolatban további információk érhetők el www.aeek.hu weboldalon, felmerülő kérdéseiket pedig a gyermekdiabetesz@aeek.hu e-mail címre küldhetik.

**9.2. Hiánypótlás**

A pályázat érdemi vizsgálata során megállapított esetleges hiányosságok pótlására, az erről szóló értesítés elektronikus formában történő megküldését követő 2 munkanapon belül van lehetősége a pályázónak. Amennyiben a pályázó e hiánypótlási eljárás során sem tud eleget tenni a pályázati kiírásban szereplő feltételeknek, akkor a benyújtott pályázat érvénytelennek minősül

**9.2.1. Hiánypótlás keretében nem orvosolható jogosultsági kritériumok**

* + A pályázó nem a Felhívásban meghatározott lehetséges támogatást igénylői körbe tartozik.
  + A pályázat a benyújtási határidőn kívül került benyújtásra.
  + Az igényelt támogatás összege nem éri el a minimálisan igényelhető támogatási összeget és/vagy meghaladja a maximálisan igényelhető támogatási összeget.
  + A pályázatot nem a felhívásban meghatározott formátumban és módon nyújtották be.
  + A pályázó egynél több pályázatot nyújtott be.

Amennyiben a fenti nem orvosolható jogosultsági kritériumoknak a pályázat nem felel meg, akkor a pályázat hiánypótlási felhívás nélkül elutasításra kerül.

**10. A pályázatok elbírálása**

Az ÁEEK a pályázó egészségügyi szolgáltatók pályázati fejlesztési igényeit összesíti és a rendelkezésre álló forrás figyelembevételével a támogatás felosztásra vonatkozó javaslatát **2020. június 23-ig** megküldi a pályázatok elbírálására a Miniszter által létrehozott Bíráló Bizottság részére döntéshozatal céljából.

**A Bíráló Bizottság tagjai:**

1. a család- és ifjúságügyért felelős államtitkár (és/vagy delegáltja),

2. az egészségügyért felelős államtitkár (és/vagy delegáltja),

3. az ÁEEK főigazgatója (és/vagy delegáltja),

4. a Magyar Diabetes Társaság delegáltja;

5. Magyar Diabetes Társaság Gyermekdiabetes Szekció delegáltja

6. Gyermekdiabetes civil szerveződések delegáltja

**Bírálati szempontok:**

* a pályázati célokban szereplő fejlesztésekkel elérni tervezett célcsoport nagysága;
* területi egyenlőtlenségek csökkentésének, az adott ellátási területen hiánypótló, a pályázati kiírás céljainak megfelelő feltételek biztosításának megvalósulása;
* a költségtervek megalapozottsága és részletessége;
* a támogatási igények összhangja a pályázati kiírás szerint támogatható tevékenységekkel.

A Bíráló Bizottság **2020. június 30-ig** dönt a támogatott intézmények köréről és a támogatás mértékéről. A Bizottság döntését jóváhagyásra előterjeszti a Miniszter részére. A Miniszter jóváhagyását a döntési lista aláírásával **2020. július 7-ig** adja meg, amelyet követően a Lebonyolító írásban tájékoztatja a pályázókat.

A tájékoztatás tartalmazza a támogatási döntést, a pályázatban megjelöltnél alacsonyabb költségvetési támogatás biztosítása, a költségvetési támogatás feltételekhez kötése vagy elutasítása esetén ennek indokait, a kedvezményezett által teljesítendő feltételeket és annak határidejét és a kifogás benyújtásának lehetőségét és módját. A költségvetési támogatás biztosítása jelen pályázat keretében támogatói okirat kiadásával valósul meg.

A támogatói döntés ellen a pályázó, az erről szóló értesítés elektronikus formában történő megküldését követő 2 munkanapon belül kifogással élhet. A kifogásra ugyanazok a formai előírások vonatkoznak, mint a pályázati anyag egyéb elemeire.

A kifogást a pályázat benyújtására megjelölt postai címre kell benyújtani.

Amennyiben a pályázó határidő túl, vagy nem a megadott címre továbbítja a kifogást, úgy azt, érdemi elbírálás nélkül el kell utasítani.

A részbeni támogatásról szóló döntés ellen kifogás nem nyújtható be.

**11. Támogatásban nem részesíthetők köre**

Az 5.1. pontban szereplő szervezeteken kívül más nem nyújthat be támogatási kérelmet jelen felhívásra.

**11.1. Nem részesülhet támogatásban az a pályázó, aki**

* a benyújtott támogatás iránti kérelmében támogatási döntés tartalmát érdemben befolyásoló valótlan, hamis vagy megtévesztő adatot szolgáltatott, vagy ilyen nyilatkozatot tett,
* korábban a támogatóval valótlan, megtévesztésre alkalmas adatokat közölt a támogatás felhasználásával kapcsolatban,
* kedvezményezettnek – a pénzbeli szociális, jóléti ellátások és a foglalkoztatást elősegítő képzési támogatások kivételével – adó-, járulék-, illeték- vagy vámtartozása (a továbbiakban: köztartozás) van,
* jogerős végzéssel elrendelt csőd-, felszámolási-, végrehajtási- illetve végelszámolási eljárás, adósságrendezési eljárás alatt áll, illetve a szervezet bírósági nyilvántartásból való törlését az ügyészség kezdeményezte,
* nem felel meg az Áht. 50. §-ában meghatározott rendezett munkaügyi kapcsolatok követelményének,
* a támogatott tevékenységhez szükséges jogerős hatósági engedélyekkel nem rendelkezik,
* a támogatói okirat kiadásának feltételeként jogszabályban meghatározott nyilatkozatokat nem teszi meg, dokumentumokat nem nyújtja be, vagy a megtett nyilatkozatát visszavonja,
* pályázóval szemben a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban Knyt.) 6. § (1) bekezdése szerint foglalt összeférhetetlenségi ok, valamint  a Knyt. 8. § (1) bekezdésében foglalt érintettség áll fenn és ezen körülmény közzétételét a Knyt. szerint határidőben nem kezdeményezi.

**12. További információk:**

A támogatás igénylésének, igénybevételének és elszámolásának részletes szabályait, a folyamatban résztvevő szervezetek eljárási határidőit a Pályázati útmutató tartalmazza.

A pályázati felhívásban és útmutatóban foglalt rendelkezések az EMMI fejezethez tartozó 2020. évi fejezeti kezelésű előirányzatok felhasználásának szabályairól szóló EMMI rendelet és módosításának alapján módosításra kerülhetnek!

A pályázat kiírója fenntartja a jogot, hogy a döntést követően, amennyiben a pályázati célra rendelkezésre álló keretösszeget – a beérkezett pályázatok száma vagy tartalma miatt – nem tudta használni, úgy további beadási határidőt és/vagy módosított feltételeket határozzon meg egy módosított pályázati felhívás keretében.

Jelen pályázati felhívás és a Pályázati útmutató, továbbá a pályázati adatlap és mellékletei együtt képezik a pályázati dokumentációt és tartalmazzák a pályázáshoz szükséges összes feltételt.

Budapest, 2020. „ „

**Veresné Novák Katalin**

család- és ifjúságügyért felelős államtitkár

**Dr. Gondos Miklós**

főigazgató